ADVANC จ่ายค่าไลเซนส์คลื่น 900 MHz งวด 6 กว่า 8 พันลบ.
กสทช. เผย ADVANC จ่ายค่าไลเซนส์คลื่น 900 MHz งวดที่ 6 มูลค่ากว่า 8 พันลบ. แล้ว
กสทช. เผย ADVANC จ่ายค่าไลเซนส์คลื่น 900 MHz งวดที่ 6 มูลค่ากว่า 8 พันลบ. แล้ว
16 ก.ค. 2564

นายไตรรัตน์ วิริยะศิริกุล รักษาการแทนเลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (รักษาการแทน เลขาธิการ กสทช.) กล่าวว่า วันนี้ (16 ก.ค.64) บริษัท แอดวานซ์ ไวร์เลส เน็ทเวอร์ค จำกัด (AWN) ผู้ชนะการประมูลคลื่นความถี่สำหรับกิจการโทรคมนาคมย่าน 900 MHz ช่วงความถี่ 895 – 905 MHz / 940 – 950 MHz เมื่อปี 2559 ได้นำเงินค่าประมูลงวดที่ 6 จำนวน 8,094.98 ล้านบาท (รวมภาษีมูลค่าเพิ่มแล้ว)
พร้อมกับหนังสือค้ำประกันจากสถาบันการเงินเพื่อค้ำประกันการชำระเงินประมูลคลื่นความถี่ในงวดที่ 7-10 จำนวน 32,379.91 ล้านบาท (รวมภาษีมูลค่าเพิ่มแล้ว) มาชำระให้แก่สำนักงาน กสทช. ตามเงื่อนไขของการชำระเงินประมูล โดยเงินค่าประมูลดังกล่าว สำนักงาน กสทช. จะรีบนำส่งกระทรวงการคลังเพื่อเป็นรายได้ของแผ่นดินต่อไป
ทั้งนี้ AWN ได้มาชำระเงินค่าประมูลงวดที่ 1-5 แล้ว เป็นเงินจำนวน 40,474.89 ล้านบาท (รวมภาษีมูลค่าเพิ่มแล้ว) และสำนักงาน กสทช. ก็ได้นำส่งเงินดังกล่าวส่งให้กระทรวงการคลังเพื่อเป็นรายได้ของแผ่นดินเรียบร้อยแล้ว
ด้านนายสมชัย เลิศสุทธิวงค์ ประธานเจ้าหน้าที่บริหาร บริษัท แอดวานซ์  อินโฟร์ เซอร์วิส จำกัด (มหาชน) หรือ ADVANC ในฐานะผู้บริหาร บริษัท แอดวานซ์ ไวร์เลส เน็ทเวอร์ค จำกัด (AWN) เปิดเผยว่า นอกจากการชำระค่าคลื่นความถี่ตรงตามกำหนดเวลาแล้ว บริษัทฯ ยังมุ่งมั่นนำคลื่นความถี่ทุกย่านที่ประมูลไปในช่วงที่ผ่านมาและถือเป็นทรัพยากรการสื่อสารของชาติ มาสร้างประโยชน์เพื่อเสริมขีดความสามารถและสร้างความได้เปรียบให้แก่ประเทศอย่างต่อเนื่อง
โดยเฉพาะอย่างยิ่งในช่วงวิกฤตการณ์แพร่ระบาดของโควิด-19  กว่า 1 ปีที่ผ่านมา ซึ่งส่งผลให้วิถีการใช้ชีวิต การทำงาน การเรียน รวมถึงภาคอุตสาหกรรม ภาคบริการต่างๆต้องใช้เทคโนโลยีดิจิทัลเข้ามาปรับเปลี่ยนรูปแบบอย่างสิ้นเชิง ที่สำคัญคือ นำ 5G เข้าไปสนับสนุนภายใต้แนวคิด “เชื่อมต่อ ช่วยเหลือ เพื่อคนไทย” ในการทำงานของภาคสาธารณสุข เพื่อรับมือการแพร่ระบาดของโควิด-19 ในทุกมิติ อันจะทำให้ประเทศสามารถก้าวผ่านวิกฤตครั้งนี้ไปให้ได้